2012/0340 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu návrhu smernice Európskeho parlamentu a Rady o prístupnosti webových sídel a mobilných aplikácií subjektov verejného sektora

(Text s významom pre EHP)

1.Chronológia

Dátum predloženia návrhu Európskemu parlamentu a Rade (dokument COM(2012) 721 final – 2012/0340 COD): 3. 12. 2012 Dátum stanoviska Európskeho hospodárskeho a sociálneho výboru: 22. 5. 2013 Dátum pozície Európskeho parlamentu v prvom čítaní: 26. 2. 2014 Dátum prijatia pozície Rady: 18. 7. 2016

2.Cieľ návrhu Komisie

Cieľom návrhu Komisie je odstrániť fragmentáciu jednotného trhu EÚ s produktmi a službami, ktoré sa týkajú prístupnosti webových stránok, a to aproximáciou zákonov, iných právnych predpisov a správnych opatrení členských štátov, týkajúcich sa prístupnosti obsahu webových sídel subjektov verejného sektora.

Na základe návrhu by webové sídla niektorých subjektov verejného sektora mali byť sprístupnené v celej EÚ tým, že budú spĺňať rovnaké technické normy a štandardy (usmernenia pre prístupnosť obsahu webových stránok WCAG 2.0, úroveň AA, konzorcium W3C – WCAG 2.0).

Tento návrh sa týkal len 12 druhov webových sídel verejného sektora, pričom členské štáty môžu ich zoznam rozšíriť.

3.Pripomienky k pozícii Rady

Rada vo všeobecnosti súhlasila s potrebou právnej regulácie tejto oblasti a podporila hlavný cieľ návrhu Komisie, t. j. zlepšiť prístupnosť webových sídel verejného sektora. Rada však vykonala niekoľko zmien v tom, ako sa tieto ciele majú dosiahnuť.

Rozšírila najmä rozsah pôsobnosti návrhu tak, aby zahŕňal webové sídla a mobilné aplikácie všetkých subjektov verejného sektora, až na niekoľko málo výnimiek podľa druhu subjektu a obsahu. Zároveň doplnila ustanovenia umožňujúce subjektom verejného sektora uplatňovať požiadavky na prístupnosť do takej miery, ktorá nepredstavuje neprimeranú záťaž (na základe faktorov ako veľkosť a zdroje subjektu verejného sektora).

Vo vymedzení pojmu „subjekt verejného sektora“ sa objasňuje, že rozšírenie o združenia založené jedným alebo viacerými orgánmi alebo subjektmi, ktoré sa riadia verejným právom, sa týka združení zriadených na konkrétny účel uspokojovania potrieb vo všeobecnom záujme, ktoré nemajú priemyselný alebo obchodný charakter.

Členské štáty môžu zachovať alebo zaviesť opatrenia (v súlade s právom Únie), ktoré idú nad rámec minimálnych požiadaviek stanovených v smernici.

Ustanovenia o normách boli upravené tak, aby zohľadňovali prijatie európskej normy v roku 2014 „Požiadavky na prístupnosť vhodné vo verejnom obstarávaní produktov a služieb IKT v Európe“ (EN 301 549) na základe mandátu 376, ako aj to, že prebiehajú práce na príprave normy týkajúcej sa mobilných aplikácií. Komisia bude musieť do 24 mesiacov od nadobudnutia účinnosti smernice prijať vykonávacie akty a definovať technické špecifikácie mobilných aplikácií v prípade, že nebol uverejnený žiadny odkaz na harmonizovanú normu týkajúcu sa týchto aplikácií. Bola doplnená osobitná povinnosť dodržiavať v prípade webových sídel a mobilných aplikácií príslušné ustanovenia európskej normy EN 301 549 V1.1.2 (2015-04) a Komisii udelená právomoc prijať delegovaný akt odkazujúci na novšiu verziu uvedenej normy, prípadne na európsku normu, ktorá ju nahradí, a to aj v prípade, že nebol uverejnený žiadny odkaz na harmonizovanú normu týkajúcu sa týchto webových sídel a mobilných aplikácií.

V aktuálnom znení návrhu sa stanovujú požiadavky na transparentnosť (subjekty verejného sektora budú musieť zverejňovať informácie o prístupnosti svojich webových sídel a mobilných aplikácií), ako aj právo používateľov požadovať určitý obsah, ktorý bol inak vyňatý z požiadaviek na prístupnosť. V zmenenom návrhu sa stanovujú aj požiadavky na účinný postup presadzovania vrátane možnosti obrátiť sa na ombudsmana, ako aj na monitorovanie a podávanie správ členskými štátmi. Malo by sa tak posilniť účinné vykonávanie požiadaviek na prístupnosť.

Od Komisie sa ďalej požaduje, aby prostredníctvom vykonávacích aktov stanovila vzor vyhlásenia o prístupnosti, ktoré subjekty verejného sektora budú povinné zverejňovať, ako aj mechanizmy podávania správ pre členské štáty a metodiku monitorovania, ktorú budú musieť členské štáty zaviesť.

Po jej prijatí musia členské štáty smernicu transponovať do svojich vnútroštátnych právnych predpisov, a to do 21 mesiacov po dátume nadobudnutia jej účinnosti. Potom budú mať 12 mesiacov na to, aby začali ustanovenia smernice uplatňovať na nové webové sídla, 24 mesiacov na existujúce webové sídla a 33 mesiacov na mobilné aplikácie subjektov verejného sektora.